Dzędeè Passover wexèhoìwı kwe ek'ètaı dzęę̀ k'e Zezì kǫ̀ta Bethany nììtła.
Ekǫ Lazarus nàdè,
eyı dǫ Zezì naìdà ayį̀į̀là ı̨lè.
Zezì goghǫ nììtła t'à wegha nàsı̨ą gèhtsı̨.
Martha gotaàɂeedì eyıts'ǫ Lazarus dǫ xè Zezì gà shètı̨.
Mary yìk'eetł'òo dètìı nıyı̨ı̨xè;
Zezì wekè k'e nałayeèdo gà edekwìghà t'à yekè deɂeedı.
Eyı kǫ̀ goyìı hazǫǫ̀ ts'ǫ̀ yìk'eetł'òo łekǫǫ łedì ajà.
Hanìkò wecheekeè ı̨łè Zhıdàà-Iscarıyot wìyeh,
k'aodèe gotł'aàyehtè ha sìı,
yeghǫ sǫadı,
hadı,
“Dànìghǫ eyı yìk'eetł'òo weghǫ nàèdì-le?
Wesǫǫ̀mbaà dǫ-teèt'ı̨ı̨ ghàgele ha ı̨lè,
ı̨łè xo eghàlats'ı̨ı̨dà xètłǫ hǫt'e,”
hadı.
Eyı hadıı sìı dǫ-teèt'ı̨ı̨ ghǫneètǫ t'à adı nıìle,
hanìkò eeɂį̀ı̨-dǫǫ̀ elı̨ t'à,
hadı.
Ededı̨ sǫǫ̀mbawò-k'èdìı elı̨,
eyıts'ǫ ı̨hk'è edegha sǫǫ̀mba ìhchı ı̨lè.
Zezì yets'ǫ̀ hadı,
“Whatsǫǫ̀ awet'į̀!
Dıı yìk'eetł'òo sìı sekw'ǫǫ̀ nìtį̀ı̨ dzęę̀ gha yek'èdì hǫt'e.
Hanì hòɂǫ ha t'à at'ı̨.
Dǫ-teèt'ı̨ı̨ sìı t'aats'ǫǫ̀ naxıxè geeda ha hǫt'e,
hanìkò sı̨ sìı t'aats'ǫǫ̀ naxıta whıhda ha nıìle,”
yèhdı.
Ekìıyeè k'e Zezì eyı wheda ghǫ egıìkw'o t'à,
Israel got'ı̨į̀ łǫ eyı nègı̨ı̨de.
Zezì geɂį̀ zǫ gha aget'ı̨ nıìle,
hanìkò Lazarus naìdà ayį̀į̀làa sı geɂį̀ gha aget'ı̨.
Lazarus wets'ıhɂǫ̀ Israel got'ı̨į̀ łǫ Zezì ehkw'ı adı gı̨ı̨wǫǫ̀ agejà xè Zezì ts'ǫ̀ łatageède.
Eyıt'à yahtıı-gha-k'aodèe sìı Lazarus sı ełaàgıìhwhı ha ełexè yatı gèhtsı̨.